## Odluka o izmjenama i dopunama Odluke o javnoj objavi bonitetnih zahtjeva kreditnih institucija

### NN 67/2013 (5.6.2013.), Odluka o izmjenama i dopunama Odluke o javnoj objavi bonitetnih zahtjeva kreditnih institucija

HRVATSKA NARODNA BANKA

1332

Na temelju članka 178. stavka 3. Zakona o kreditnim institucijama (»Narodne novine«, br. 117/2008., 74/2009., 153/2009., 108/2012. i 54/2013.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O JAVNOJ OBJAVI BONITETNIH ZAHTJEVA KREDITNIH INSTITUCIJA

Članak 1.

U Odluci o javnoj objavi bonitetnih zahtjeva kreditnih institucija (»Narodne novine«, br. 1/2009., 75/2009., 2/2010. i 118/2011.) članak 5. stavak 2. mijenja se i glasi:

»(2) Kreditna institucija sa sjedištem u Republici Hrvatskoj koja je podređena financijskom holdingu koji ima položaj nadređenoga financijskoga holdinga u EU ili mješovitom financijskom holdingu koji ima položaj nadređenoga mješovitog financijskoga holdinga u EU dužna je na konsolidiranoj osnovi ispunjavati obveze iz ove Odluke u skladu sa člankom 127. stavkom 4. Zakona o kreditnim institucijama. Ako je više kreditnih institucija u Republici Hrvatskoj podređeno istom nadređenom financijskom holdingu u EU ili nadređenom mješovitom financijskom holdingu u EU, obveza javnog objavljivanja informacija odnosi se na onu kreditnu instituciju koja ima najveći bilančni iznos.«

U stavku 3. riječ »ili« zamjenjuje se zarezom te se iza riječi »financijskog holdinga u EU« dodaju riječi »ili mješovitom financijskom holdingu koji ima položaj nadređenoga mješovitog financijskoga holdinga u EU«.

Članak 2.

U članku 6. stavku 4. iza točke 2. dodaje se nova točka 3. koja glasi:

»3) ako prestane biti podređena mješovitom financijskom holdingu koji ima položaj nadređenoga mješovitog financijskoga holdinga u EU,«

Točka 3. postaje točka 4., a točka 4. postaje točka 5.

Članak 3.

Iza članka 23. dodaje se članak 23.a i naslov iznad njega, koji glase:

»Primici radnika

Članak 23.a

(1) Kreditna institucija dužna je objaviti kvalitativne i kvantitativne informacije u vezi s politikom primitaka i provođenjem politike primitaka kreditne institucije za one kategorije radnika čije profesionalne aktivnosti imaju materijalno značajan utjecaj na profil rizičnosti kreditne institucije.

(2) Kvalitativne informacije u vezi s politikom primitaka i provođenjem politike primitaka jesu:

1) informacije o načinu donošenja odluka pri razvoju i donošenju politike primitaka, uključujući:

– informacije o sastavu i zadacima pojedinih tijela uključenih u razvoj politike primitaka, uključujući, ako je primjenjivo, odbor za primitke i vanjske konzultante,

– informacije o ulozi relevantnih zainteresiranih strana (primjerice dioničara, radnika, investitora ili javnosti) pri razvoju politike primitaka,

– ako je primjenjivo, opis načina na koji su pri donošenju grupne politike primitaka u obzir uzete specifičnosti pojedinih podređenih društava i pripadajućih radnika,

2) glavne značajke politike primitaka i provođenja politike primitaka, uključujući:

– ciljeve politike primitaka,

– opis kategorija radnika čije profesionalne aktivnosti imaju materijalno značajan utjecaj na profil rizičnosti kreditne institucije i opis kriterija koji se upotrebljavaju za određivanje tih radnika,

– informacije o načinu povezivanja primitaka i uspješnosti,

– informacije o kriterijima koji se primjenjuju za mjerenje uspješnosti i prilagodbu primitaka rizicima te obrazloženje primjene tih kriterija, po pojedinim kategorijama radnika,

– opis i obrazloženje primjene odgode primitaka, zadržavanja primitaka te kriterija za prijenos prava iz instrumenata, po pojedinim kategorijama radnika,

– opis načina na koji kreditna institucija osigurava da primici radnika koji su uključeni u kontrolne funkcije ne ovise o uspješnosti poslovnih područja koja kontroliraju,

3) opis, kriterije i obrazloženje bilo kojeg oblika varijabilnih primitaka koji kreditna institucija upotrebljava (primjerice gotovina, dionice, drugi financijski instrumenti ili dugoročni planovi nagrađivanja), uključujući i negotovinske pogodnosti, po pojedinim kategorijama radnika i

4) opis načina na koji se pri mjerenju uspješnosti i utvrđivanju varijabilnih primitaka u obzir uzimaju rizici kojima je kreditna institucija izložena ili kojima bi mogla biti izložena, po pojedinim kategorijama radnika.

(3) Kvantitativne informacije u vezi s politikom primitaka i provođenjem politike primitaka jesu:

1) agregirane kvantitativne informacije o primicima, raščlanjene po poslovnim područjima i

2) agregirane kvantitativne informacije o primicima, raščlanjene na zbirnu kategoriju članova uprave i višeg rukovodstva te zbirnu kategoriju ostalih radnika čije profesionalne aktivnosti imaju materijalno značajan utjecaj na profil rizičnosti kreditne institucije, što obuhvaća sljedeće:

– iznos primitaka za poslovnu godinu, podijeljen na fiksne i varijabilne primitke te broj radnika kojima se ti primici dodjeljuju,

– iznos i oblike varijabilnih primitaka za poslovnu godinu, podijeljen na gotovinu, dionice, financijske instrumente povezane s dionicama, i ostale vrste primitaka,

– stanje odgođenih primitaka, podijeljeno na dio primitaka za koje je pravo iz primitaka preneseno radniku u poslovnoj godini i dio primitaka za koje pravo iz primitaka još nije preneseno,

– iznos odgođenih primitaka, raščlanjen na primitke koji su utvrđeni tijekom poslovne godine, primitke koji su isplaćeni tijekom poslovne godine i primitke koji su u poslovnoj godini smanjeni na osnovi usklađivanja primitaka s uspješnosti,

– iznos varijabilnih primitaka isplaćenih pri zapošljavanju novih radnika tijekom poslovne godine te broj radnika kojima su takvi primici dodijeljeni i

– iznos otpremnina utvrđenih tijekom poslovne godine, broj radnika kojima su otpremnine utvrđene i najviši utvrđeni iznos otpremnine jednog radnika.

(4) Kreditna institucija koja je značajna, u smislu članka 4. Odluke o primicima radnika, dužna je javno objaviti kvantitativne informacije iz stavka 3. točke 2. ovog članka raščlanjene na kategoriju članova uprave, kategoriju višeg rukovodstva te zbirnu kategoriju ostalih radnika čije profesionalne aktivnosti imaju materijalno značajan utjecaj na profil rizičnosti kreditne institucije.

(5) Kreditna institucija dužna je zahtjeve opisane u stavcima od 1. do 4. ovog članka ispuniti na način i u opsegu koji je primjeren veličini, unutarnjoj organizaciji te vrsti, opsegu i složenosti poslova kreditne institucije.«

Članak 4.

Do dana prijama Republike Hrvatske u Europsku uniju kreditna institucija sa sjedištem u Republici Hrvatskoj koja je podređena nadređenom mješovitom financijskom holdingu u Republici Hrvatskoj dužna je ispunjavati obveze iz ove Odluke na konsolidiranoj osnovi.

Članak 5.

Ova Odluka stupa na snagu osmog dana od dana objave u »Narodnim novinama«, osim članka 3., koji stupa na snagu 31. prosinca 2013.

O. br. 104-020/05-13/BV

Zagreb, 27. svibnja 2013.

Guverner

Hrvatske narodne banke

prof. dr. sc. Boris Vujčić, v. r.

Odluka, NN 67/2013-1332